text: Юрый Чапскі валодаў у Мінскім павеце маёнткамі Прылукі, Каралёва, Скарынічы, Сакольшчына, Юнцэўшчына і іншымі, агульная плошча якіх складала 7938 дзесяцін зямлі. Летам 1920 года перад наступленнем Чырвонай Арміі і канчатковым ўсталяваннем савецкай улады ў Беларусі Юрый Чапскі назаўжды пакінуў Прылукі.
  Юрый Эмерыкавіч быў жанаты з Юзафінай-Марыяй-Каралінай-Сідоніяй графіняй фон Тун-Гогенштайн (1867-1903). Вяселле адбылося 7 жніўня 1886 года. Бацька нявесты – граф Фрыдрых фон Тун-Гогенштайн (1810-1881) – камерарый аўстрыйскага імператара, сапраўдны таемны дарадца, з 1859 па 1863 год з`яўляўся паслом Аўстрыйскай імперыі ў Расіі. Маці – Леапальдзіна, народжанай графіня фон Ламберг, дачка графа Эдварда і Караліны, народжанай графіні Штэрнберг – фрэйліна аўстрыйскай імператрыцы, кавалерственная дама ордэна Сузор`я Крыжа. Яе братам быў Яраслаў фон Тун, намеснік аўстрыйскага імператара ў Чэхіі. Тун-Гогенштайны валодалі значнымі абшарамі на землях Чэхіі. У Празе побач з Градчанамі захаваўся палац Тунаў, дзе цяпер размяшчаецца пасольства Італіі ў Чэхіі. У гэтым палацы нарадзіліся трое з сямі дзяцей Юрыя і Юзафіны Чапскіх – дачка Марыя і сыны Юзаф і Станіслаў. Юзафіна Чапская памерла адносна рана – ў 1903 годзе пры нараджэнні свайго восьмага дзіцяці. Другой жонкай Юрыя Чапскага Паліна Анненкава (1873 – 1955), іх шлюб адбыўся ў 1925 годзе. Першы муж Паліны Анненкавай быў з роду Ахматавых.
  Памёр Юрый Эмерыкавіч Чапскі ў 25 ліпеня 1930 г. у Польшчы ў маёнтку Морды, які належаў сам`і ягонай дачкі Караліны, якая была замужам за Генрыхам Пшэвлоцкім.